题上林春色卷
王一岳 (Ming)
独龙驾驭扶桑晓，一掬阳和嘘四表。海上炎州紫瘴消，上林春色增多少。琪花瑶草斗婵娟，美兽珍禽侈品藻。康衢击壤乐陶陶，鼓箧鸣弦春皞皞。或从水底锄青云，或向星前犁七宝。或横短笛牛背吹，或携卮酒花边倒。千家似入华胥国，八里如登蓬丈岛。凭谁剩得此春光，都道县官殊绝好。刑轻赋省法不苛，寇息年丰吏不噪。五年幸有生民乐，今日欢迎春梦捣。吁嗟有此安乐郊，恨我当年来不早。世间何处觅龚黄，岭表从今歌洞獠。玉屏此日姓名题，堂荫千年天地老。惭非山斗自支颐，幸与骅骝同一皂。诗新几欲鸣盛美，才乏相如殊草草。